b"\n_START_ARTICLE_\nLes Angles (Pyr\xc3\xa9n\xc3\xa9es-Orientales)\n_START_SECTION_\nGeografi\n_START_PARAGRAPH_\nLes Angles ligger i landskabet Capcir i Pyren\xc3\xa6erne. Byen ligger p\xc3\xa5 en slette i ca. 1.500 m h\xc3\xb8jde. Den er omgivet af bjerge, som Mont Llaret (2.376 m) og Roc d'Aude (2.326 m). H\xc3\xb8jeste punkt er Pic P\xc3\xa9ric (2.810 m) p\xc3\xa5 kommunens nordgr\xc3\xa6nse._NEWLINE_Floden Aude har sit udspring i kommunen._NEWLINE_N\xc3\xa6rmeste st\xc3\xb8rre by er Perpignan 91 km mod \xc3\xb8st. Nabobyerne er mod nord Formigu\xc3\xa8res (6 km), mod vest Matemale (4 km) og mod syd La Llagonne (9 km) og Mont-Louis (11 km).\n_START_SECTION_\nHistorie\n_START_PARAGRAPH_\nDen franske kongesl\xc3\xa6gt Karolingerne erobrede Capcir i 793. P\xc3\xa5 det tidspunkt var omr\xc3\xa5det n\xc3\xa6sten ubeboet og Les Angles er formentligt f\xc3\xb8rst grundlagt 100 \xc3\xa5r senere af abbeden af Raz\xc3\xa8s. I det 10. \xc3\xa5rhundrede kom Les Angles i klosteret Saint Michel de Cuxas besiddelse._NEWLINE_Fra 1162 var Les Angles, som resten af Capcir og Catalonien, underlagt Kongeriget Mallorca, Aragonien og til sidst Spanien. F\xc3\xb8rst ved Pyren\xc3\xa6erfreden i 1659 blev det igen fransk._NEWLINE_Midt i det 20. \xc3\xa5rhundrede startede en afvandring fra landbruget i Capcir og befolkningstallet halveredes i Les Angles p\xc3\xa5 mindre end 30 \xc3\xa5r. For at modvirke den udvikling besluttede kommunen i 1961 at anl\xc3\xa6gge et skisportssted. Det \xc3\xa5bnede i januar 1964 med en enkelt stolelift og en tr\xc3\xa6klift. Den f\xc3\xb8rste kabelbane med plads til 4 personer \xc3\xa5bnede i 1970. Siden hen har skisportstedet v\xc3\xa6ret under kraftig udvikling og det har medf\xc3\xb8rt at befolkningstallet igen er stigende."